**ДОКУМЕНТ ЗА ПРЕДЛАГАНИТЕ ЦЕННИ КНИЖА**

**ПРОСПЕКТ ЗА ПЪРВИЧНО ПУБЛИЧНО ПРЕДЛАГАНЕ**

**НА 150 000 БР. ОБИКНОВЕНИ, ПОИМЕННИ, БЕЗНАЛИЧНИ**

**АКЦИИ ОТ ПЪРВОНАЧАЛНОТО УВЕЛИЧЕНИЕ НА КАПИТАЛА НА ГЛЕНМООР КЕПИТАЛ АДСИЦ, ISIN: BG1100006177**

Проспектът съдържа цялата информация за “ГЛЕНМООР КЕПИТАЛ” АДСИЦ, която съобразно конкретните особености на Емитента и ценните книжа, които се предлагат публично, е необходима на инвеститорите за точна оценка на икономическото и финансовото състояние на Емитента и на правата, свързани с ценните книжа. Инвестирането в ценни книжа е свързано с определени рискове. В т. 4 от Регистрационния документ и в т. 2 от Документа за предлаганите ценни книжа са разгледани подробно рисковите фактори. В интерес на инвеститорите е да се запознаят подробно както с настоящия Документ за предлаганите ценни книжа, така и с Регистрационния документ, преди да вземат решение да инвестират.

Членовете на Съвета на директорите на “ГЛЕНМООР КЕПИТАЛ” АДСИЦ – Гергана Атанасова Маринова, Асен Александров Величков и Валентина Николаева Димитрова, отговарят солидарно за вредите, причинени от неверни, заблуждаващи или непълни данни в целия Документ за предлаганите ценни книжа, съответно за цялата информация в него. Съставителят на финансовите отчети на Емитента – Валентина Николаева Димитрова, отговаря солидарно с лицата по предходното изречение за вреди, причинени от неверни, заблуждаващи или непълни данни във финансовите отчети, а регистрираният одитор на Дружеството – "ПРИМОРСКА ОДИТОРСКА КОМПАНИЯ" ООД, регистрирано специализирано одиторско предприятие, ЕИК 103599983, със седалище и адрес на управление: гр. Варна, район Одесос, ул. Струга № 23, ет. 7, ап. 226, представлявано от управителя Илия Неделчев Илиев – за вредите, причинени от одитираните от него финансови отчети

**Настоящият Проспект за първично публично предлагане на акции на “ГЛЕНМООР КЕПИТАЛ” АДСИЦ е потвърден от Комисията за финансов надзор с решение № …. от ……………...2017 г., което не означава, че Комисията одобрява или не одобрява инвестирането в предлаганите ценни книжа, нито че носи отговорност за верността на предоставената в документа информация.**

**14 Ноември 2017 година**

Проспектът за публично предлагане на акции на “ГЛЕНМООР КЕПИТАЛ” АДСИЦ се състои от Регистрационен документ, Документ за предлаганите ценни книжа и Резюме.

Инвеститорите, проявили интерес към предлаганите акции, могат да получат безплатно копие на Документа за предлаганите ценни книжа, както и допълнителна информация, лично или на посочен от тях електронен адрес, в офисите на:

|  |
| --- |
| **Емитента:** |
| **“ГЛЕНМООР КЕПИТАЛ” АДСИЦ** |
| **Адрес:** гр. Варна, р-н Одесос, пощенски код: 9000, ул. „Шипка” № 10, ет.5; |
| **Тел.:** + 359 882 533 006 |
| **Е-поща:** [gmr.reit@gmr-reit.com](mailto:gmr.reit@gmr-reit.com) |
| **Лице за контакт:** Асен Величков |
| Всеки работен ден от 9:00 до 17:00 часа |
| **Инвестиционен посредник:** |
| **ИП "ЪП ТРЕНД" ООД** (с предишно наименование „БУЛ ТРЕНД БРОКЕРИДЖ” ООД) |
| Адрес: гр. София, р-н Лозенец, бул. Никола Й. Вапцаров № 6 |
| Тел.: +359 (02) 815 56 65 |
| Факс: +359 (02) 815 56 66 |
| Е-поща: peshev@uptrend.bg |
| Лице за контакт: Петър Пешев |
| Всеки работен ден от 9:00 до 17:00 часа |
|  |

Проспектът може да бъде получен и от „Българска Фондова Борса – София” АД от датата на приемане на ценните книжа на Дружеството със специална инвестиционна цел за борсова търговия.

**Съдържание:**

[1. ОТГОВОРНИ ЛИЦА 5](#_Toc492995905)

[1.1. Лица, отговарящи за информацията, дадена в Документа за предлаганите ценни книжа 5](#_Toc492995906)

[1.2. Декларация от лицата, които отговарят за Документа за предлаганите ценни книжа 5](#_Toc492995907)

[2. РИСКОВИ ФАКТОРИ 5](#_Toc492995908)

[3. СЪЩЕСТВЕНА ИНФОРМАЦИЯ 7](#_Toc492995909)

[3.1. Декларация за оборотния капитал 7](#_Toc492995910)

[3.2. Капитализация и задлъжнялост 7](#_Toc492995911)

[3.3. Участия, които са съществени за емисията/предлагането, даващо данни за участващите лица и естеството на участието. 8](#_Toc492995912)

[3.4. Обосновка на предлагането и използване на постъпленията 8](#_Toc492995913)

[4. ИНФОРМАЦИЯ ОТНОСНО ЦЕННИТЕ КНИЖА, КОИТО ЩЕ БЪДАТ ПРЕДЛАГАНИ/ДОПУСКАНИ ДО ТЪРГОВИЯ 9](#_Toc492995914)

[4.1. Вид и клас на ценните книжа 9](#_Toc492995915)

[4.2. Законодателство, по което са издадени ценните книжа. Регистър за ценните книжа 9](#_Toc492995916)

[4.3. Индикация за Формата на ценните книжа 10](#_Toc492995917)

[4.4. Валута на емисията ценни книжа 10](#_Toc492995918)

[4.5. Права по ценните книжа и ред за упражняването им 10](#_Toc492995919)

[4.6. Решения, разрешения и одобрения, въз основа на които ценните книжа ще бъдат издадени 12](#_Toc492995920)

[4.7. Очаквана дата на издаване на емисията акции от увеличението на капитала 12](#_Toc492995921)

[4.8. Ред за прехвърляне и ограничения върху свободната прехвърляемост на ценните книжа 12](#_Toc492995922)

[4.9. Информация за наличие на предложения за задължително поглъщане/вливане и/или правила за принудително изкупуване или продажба на ценните книжа 14](#_Toc492995923)

[4.10. Информация относно отправени предложения от трети лица за публично изкупуване на контролен пакет от акциите на Емитента през предходната и текущата финансова година 14](#_Toc492995924)

[4.11. Данъчно облагане 14](#_Toc492995925)

[5. УСЛОВИЯ НА ПРЕДЛАГАНЕТО 16](#_Toc492995926)

[5.1. Условия, статистически данни за предлагането, очакван график и действия, изисквани за кандидатстване за предлагането 16](#_Toc492995927)

[5.1.1. Нормативни условия, на които се подчинява предлагането 16](#_Toc492995928)

[5.1.2. Обща сума на емисията и Издаване на права по смисъла на § 1, т. 3 от ЗППЦК 16](#_Toc492995929)

[5.1.3. Условия и срок на първичното публично предлагане на акциите. 16](#_Toc492995930)

[5.1.4. Индикация за това, кога и при какви обстоятелства, предлагането може да бъде отменено или временно преустановено и дали отмяната може да бъде направена след като са започнали сделките. 20](#_Toc492995931)

[5.1.5. Възможност за намаляване/увеличаване на подписката и начин за възстановяване на надплатените от кандидатите суми 20](#_Toc492995932)

[5.1.6. Минимален и максимален брой акции, които могат да бъдат записани от едно лице 21](#_Toc492995933)

[5.1.7 условия, ред и срок за оттегляне на заявлението (поръчката) за записване на акциите 21](#_Toc492995934)

[5.1.8. Начин и срок за плащане на ценните книжа и доставка на ценните книжа 21](#_Toc492995935)

[5.1.9. Условия, ред и дата за публично обявяване на резултатите от подписката, съответно от продажбата на акциите 22](#_Toc492995936)

[5.1.10. Ред за упражняване на правото на предпочитателно закупуване на предлаганите ценни книжа (ред за упражняване на правата за записване на ценните книжа по смисъла на § 1, т. 3 ЗППЦК); ред, който се прилага при неупражняване на това право. 22](#_Toc492995937)

[5.2. План за пласиране разпределение на ценните книжа 22](#_Toc492995938)

[5.2.1. Категории потенциални инвеститори, на които се предлагат ценните книжа 22](#_Toc492995939)

[5.2.2. Посочване, дали основните акционерите или членовете на Съвета на директорите на Емитента възнамеряват да придобият от предлаганите акции или дали някое лице възнамерява да придобие повече от 5 на сто от предлаганите акции, доколкото такава информация е известна на Емитента 22](#_Toc492995940)

[5.2.3. Оповестяване на предварително разпределение и основания за привилегировано предлагане на акции на определена група инвеститори 23](#_Toc492995941)

[5.2.4. Процес за уведомяване на кандидатите за разпределяната сума и индикация дали търговията може да започне преди да бъде направено уведомлението. 23](#_Toc492995942)

[5.2.5. Записване, превишаващо размера на подписката и опция “green shoe” за превишаване на подписката 23](#_Toc492995943)

[5.3. Ценообразуване 23](#_Toc492995944)

[5.3.1. Цена, на която ще се предлагат акциите 23](#_Toc492995945)

[5.3.2. Процедура по оповестяване на цената на предлагане 23](#_Toc492995946)

[5.3.3. Права на държателите на акциите за закупуване на ценните книжа 23](#_Toc492995947)

[5.3.4. Несъответствие между цената на публичното предлагане и ефективните касови разходи за членовете на административните, управителните или надзорни органи или висшето ръководство или свързани лица, за ценните книжа, придобити от тях в сделки през последната година, или които те имат право да придобият 23](#_Toc492995948)

[5.4. ПЛАСИРАНЕ И ПОЕМАНЕ 24](#_Toc492995949)

[5.4.1. Име и адрес на инвестиционния посредник, избран да обслужва увеличаването на капитала 24](#_Toc492995950)

[5.4.2. Име и адрес на агенти по плащанията и депозитарни агенти. 24](#_Toc492995951)

[5.4.3. Име и адрес на субектите, съгласяващи се да поемат емисията 25](#_Toc492995952)

[6. ДОПУСКАНЕ ЗА ТЪРГОВИЯ НА РЕГУЛИРАН ПАЗАР 25](#_Toc492995953)

[6.1. Регулиран пазар, на който Емитентът възнамерява да подаде заявление за приемане на емисията за търговия 25](#_Toc492995954)

[6.2. Регулирани пазари или равностойни пазари, на които ценни книжа от същия клас на ценните книжа, които ще бъдат предлагани, вече са допуснати до търговия. 25](#_Toc492995955)

[6.3. Информация за друга публична или частна подписка за ценни книжа от същия или от друг клас, която се организира едновременно с издаването на акциите, за които ще се иска приемане на регулиран пазар 25](#_Toc492995956)

[6.4. субектите, които имат твърд ангажимент да действат като посредници на вторичния пазар, предоставяйки ликвидност чрез цените на търсенето и предлагането 25](#_Toc492995957)

[6.5. Стабилизация 25](#_Toc492995958)

[7. ПРИТЕЖАТЕЛИ НА ЦЕННИ КНИЖА – ПРОДАВАЧИ ПРИ ПУБЛИЧНОТО ПРЕДЛАГАНЕ 25](#_Toc492995959)

[7.1. субект, предлагащ за продажба ценните книжа 25](#_Toc492995960)

[7.2. Брой и клас на ценните книжа, които се предлагат от държателите 26](#_Toc492995961)

[7.3. Споразумения за замразяване на капитала 26](#_Toc492995962)

[8. РАЗХОДИ НА ЕМИТЕНТА ПО ПУБЛИЧНОТО ПРЕДЛАГАНЕ 26](#_Toc492995963)

[8.1. Общи нетни постъпления и приблизителна стойност на общите разходи на емитента 26](#_Toc492995964)

[9. РАЗВОДНЯВАНЕ НА СТОЙНОСТТА НА АКЦИИТЕ 27](#_Toc492995965)

[9.1. Размер и процент на непосредствено разводняване, получено в резултат на предлагането 27](#_Toc492995966)

[10. ДОПЪЛНИТЕЛНА ИНФОРМАЦИЯ 28](#_Toc492995967)

[10.1.Консултанти 28](#_Toc492995968)

[10.2. Индикация за информация, която е одитирана 28](#_Toc492995969)

[10.3. Изявление или доклад на експерт 28](#_Toc492995970)

[10.4. Информация от трети лица 28](#_Toc492995971)

[ПРИЛОЖЕНИЕ № 1 30](#_Toc492995972)

[ПРИЛОЖЕНИЕ № 2 31](#_Toc492995973)

# 1. ОТГОВОРНИ ЛИЦА

## 1.1. Лица, отговарящи за информацията, дадена в Документа за предлаганите ценни книжа

Членовете на Съвета на директорите на “ГЛЕНМООР КЕПИТАЛ” АДСИЦ – Гергана Атанасова Маринова, Асен Александров Величков и Валентина Николаева Димитрова, отговарят солидарно за вредите, причинени от неверни, заблуждаващи или непълни данни в целия Документ за предлаганите ценни книжа, съответно за цялата информация в него. Съставителят на финансовите отчети на Емитента – Валентина Николаева Димитрова, отговаря солидарно с лицата по предходното изречение за вреди, причинени от неверни, заблуждаващи или непълни данни във финансовите отчети, а регистрираният одитор на Дружеството – "ПРИМОРСКА ОДИТОРСКА КОМПАНИЯ" ООД, регистрирано специализирано одиторско предприятие, ЕИК 103599983, със седалище и адрес на управление: гр. Варна, район Одесос, ул. Струга № 23, ет. 7, ап. 226, представлявано от управителя Илия Неделчев Илиев – за вредите, причинени от одитираните от него финансови отчети

Отговорни за изготвянето и информацията в Документа за предлаганите ценни книжа са:

- Владимир Малчев Малчев – управител на ИП „ЪП ТРЕНД” ООД (с предишно наименование „БУЛ ТРЕНД БРОКЕРИДЖ” ООД);

- Гергана Атанасова Маринова – Изпълнителен директор на “ГЛЕНМООР КЕПИТАЛ” АДСИЦ

- Валентина Николаева Димитрова – съставител на финансовите отчети на “ГЛЕНМООР КЕПИТАЛ” АДСИЦ

## 1.2. Декларация от лицата, които отговарят за Документа за предлаганите ценни книжа

Посочените по-горе лица, отговорни за изготвянето и информацията в Документа за предлаганите ценни книжа, с полагане на подписите си на последната страница на настоящия документ, декларират, че след като са положили всички разумни грижи да се уверят, че случаят е такъв и информацията, съдържаща се в проспекта, дотолкова, доколкото им е известно, е в съответствие с фактите и не съдържа пропуск, който е вероятно да засегне нейното значение.

# 2. РИСКОВИ ФАКТОРИ

В Регистрационния документ са описани рисковете, свързани с дейността на Емитента, а в настоящия Документ за ценните книжа са описани рисковете, за които всеки един инвеститор трябва да бъде информиран, преди да стане инвеститор в акции на Дружеството.

Инвестицията в акции е свързана с висока степен на риск. Потенциалните инвеститори трябва да прочетат внимателно представената в Проспекта информация за рисковите фактори, характерни за акциите на Дружеството, както и целия документ, преди да вземат инвестиционно решение. Рисковите фактори могат да доведат до намаляване на пазарната цена на акциите на Дружеството и инвеститорите могат да загубят частично или изцяло своите инвестиции. Съществуват и други рискове и несигурни събития, които понастоящем не са известни или се считат за несъществени, които също могат да имат значителен неблагоприятен ефект върху дейността на “ГЛЕНМООР КЕПИТАЛ” АДСИЦ, резултатите от операциите или финансовото му състояние.

**Рискове за акционерите**

Рискът при инвестирането в акции се свързва с несигурността и невъзможността за точно предвиждане на възвращаемостта от направената инвестиция.

**Ценови риск**

След допускането до регулиран пазар, цената на акциите на “ГЛЕНМООР КЕПИТАЛ” АДСИЦ ще се определя в зависимост от търсенето и предлагането на акции на борсата, от финансовите резултати на Дружеството, от оповестените новини и събития. Вследствие на тези фактори цената на акциите може да нараства или намалява. Рискът за акционерите на “ГЛЕНМООР КЕПИТАЛ” АДСИЦ се изразява във възможността за реализиране на загуби вследствие на колебанията в цените на акциите. Тези колебания могат да бъдат резки и дългосрочни.

Цените на борсово търгуваните акции като цяло се влияят от политическата обстановка в страната, региона, ЕС (като основен търговски партньор и източник на чуждестранни инвестиции), динамиката на лихвените равнища по различните видове финансови инструменти, тенденциите при недвижимите имоти и други алтернативни активи, промените в провежданата икономическа политика на правителството, промените в законодателството и инвестиционния климат. Акциите на “ГЛЕНМООР КЕПИТАЛ” АДСИЦ също биха могли да променят пазарната си цена в резултат на въздействието на тези фактори.

Дружеството не би могло и не гарантира, че цената на предлаганите от него обикновени акции ще се повиши във времето. “ГЛЕНМООР КЕПИТАЛ” АДСИЦ няма да осъществява обратно изкупуване на ценните книжа с цел запазване или повишаване на текущите пазарни цени.

**Рискове, свързани с българския пазар на ценни книжа**

Проникването на услугите на капиталовия пазар в България е незначително в сравнение с по-развитите икономически държави. Българският капиталов пазар все още не е разпознат като достатъчно добра алтернатива на спестяванията под формата на депозити и на инвестициите в недвижимите имоти. Възможно е инвеститорите да разполагат с по-малко информация за българския пазар на ценни книжа, отколкото е налична за дружества на други пазари на ценни книжа. Комисията за финансов надзор следи за разкриването на информация и спазването на другите регулативни стандарти на българския пазар на ценни книжа, за спазването на законите и издава наредби и указания за задълженията относно разкриване на информация, търговията с ценни книжа при наличието на вътрешна информация и други въпроси. Все пак е възможно да има по-малко публично достъпна информация за българските дружества, отколкото обикновено се предоставя на разположение на инвеститорите от публичните дружества на другите пазари на ценни книжа, което може да се отрази на пазара на акциите.

**Ликвиден риск**

Ликвидният риск за инвеститорите се изразява в несигурността за наличието на активно пазарно търсене на акциите на “ГЛЕНМООР КЕПИТАЛ” АДСИЦ през определен период от време. В резултат на липсата на активна търговия и слабия интерес към акциите на Дружеството, цената им може да се понижи, а акционерите да реализират загуби. Инвеститорите следва да имат предвид, че в даден момент при липса на адекватно пазарно търсене могат да не успеят да продадат всички или част от акциите си на желаната от тях цена. Нивото на ликвидност на акциите на Дружеството зависи както от тяхната атрактивност, така и от общото състояние на капиталовия пазар в страната.

Валутен риск

Валутният риск, който носят акциите на “ГЛЕНМООР КЕПИТАЛ” АДСИЦ, произтича от това, че те са деноминирани в български лева. Промяната на валутния курс на лева спрямо друга валута би променила доходността, която инвеститорите очакват да получат. Евентуално обезценяване на лева би довело до намаляване на доходността от инвестирането в акции на Дружеството. От друга страна, намаляването на доходността би довело до спад в инвеститорския интерес и съответно до намаляване на цените на акциите. Фактът, че българският лев законово е фиксиран към еврото, в условията на паричен съвет, премахва до голяма степен валутния риск и обуславя движение на лева спрямо останалите международни валути, подчинено изцяло на поведението на общата европейска валута. До премахването на системата на валутен борд в страната, валутният риск при инвестиране в акции на Дружеството ще бъде сведен до риска от обезценка на еврото.

**Липса на гаранция за изплащане на дивиденти**

Изплащането на дивидент зависи от финансовото състояние на Дружеството, съответно от реализирането на положителен финансов резултат от дейността. Съгласно Закона за дружествата със специална инвестиционна цел, минимум 90 % от реализираната чиста печалба за годината се разпределя под формата на дивидент. Печалбата, формирана от преоценка на активите, не подлежи на разпределяне за дивиденти, тъй като няма получен реален паричен поток.

**Допълнително финансиране чрез акции може да има „Разводняващ ефект” за акционерите на Дружеството**

“ГЛЕНМООР КЕПИТАЛ” АДСИЦ може да издава допълнителни обикновени акции при последващи увеличения на капитала. Съгласно българското законодателство и правилата на фондовата борса, Дружеството е длъжно да предложи тези обикновени акции на настоящите акционери съгласно правото им да придобият част от новите акции, съответстващи на дела им в капитала преди увеличението, чрез издаването на права. По този начин всеки желаещ собственик на акции в “ГЛЕНМООР КЕПИТАЛ” АДСИЦ може да запази дела си в Дружеството при равностойно третиране на всички акционери. Независимо от това, настоящите акционери могат да изберат да не участват в бъдещо емитиране на обикновени акции, което ще доведе до „разводняване” на текущото им участие в “ГЛЕНМООР КЕПИТАЛ” АДСИЦ, т.е. техният дял в Дружеството ще се намали.

**Значителни сделки с акции на Дружеството могат да повлияят на тяхната пазарна цена**

Ако значителен брой от акциите се предложат за продажба, борсовата цена на акциите може да се понижи. Продажби на допълнителни акции на борсовия пазар след предлагането могат неблагоприятно да засегнат пазарната цена на акциите. Очакването, че такива значителни продажби могат да настъпят, може да се отрази неблагоприятно на пазарната цена на акциите. Такива продажби могат също да изправят “ГЛЕНМООР КЕПИТАЛ” АДСИЦ пред затруднения да издава нови акции в бъдеще, когато и на каквато цена Дружеството смята за подходяща.

**Риск от невъзможност за упражняване на права при настоящото и бъдещо увеличение на капитала на емитента**

Доколкото, съгласно условията на предлагането, съотношението между издаваните права и една нова акция е право/акция 1/1, не съществува риск настоящи акционери, притежаващи по-малко акции (съответно права) от изискуемото за записване на една акция при настоящото увеличение на капитала на Емитента да не могат да упражнят правата си и да участват в увеличението на капитала на Емитента. Такъв риск съществува при бъдещи увеличения на капитала на Емитента, когато съотношението е различно от „едно.

# 3. СЪЩЕСТВЕНА ИНФОРМАЦИЯ

## 3.1. Декларация за оборотния капитал

Гергана Атанасова Маринова, в качеството й на изпълнителен директор и представляващ “ГЛЕНМООР КЕПИТАЛ” АДСИЦ, с подписа си в края на Документа за предлаганите ценни книжа, декларира, че по нейно мнение, оборотният капитал е достатъчен за настоящите нужди на Емитента.

## 3.2. Капитализация и задлъжнялост

“ГЛЕНМООР КЕПИТАЛ” АДСИЦ е учредено на 7 март 2017 г. и вписано в Търговския регистър към Агенция по вписванията на 21 март 2017 г. Дружеството още не е стартирало активна дейност. Към датата на настоящия документ „ГЛЕНМООР КЕПИТАЛ ” АДСИЦ разполага със собствен капитал в размер на 498 хил. лв., внесен основен капитал от 500 хил. лв. Към 30.06.2017 г. „ГЛЕНМООР КЕПИТАЛ ” АДСИЦ е формирало текущи задължения в размер на хиляда лева и загуба от две хиляди лева.

Представените в следващите таблици финансови показатели за капитализация и задлъжнялост на Дружеството се основават на данните от одитирания междинен финансов отчет на “ГЛЕНМООР КЕПИТАЛ” АДСИЦ за периода 21.03.2017-30.06.2017 г.

**Таблица № 1:** Капиталова структура на “ГЛЕНМООР КЕПИТАЛ” АДСИЦ.

|  |  |
| --- | --- |
|  | **30.06.2017** |
|  | ***хил.лв.*** |
|  |  |
| **СОБСТВЕН КАПИТАЛ И ПАСИВИ** |  |
| **СОБСТВЕН КАПИТАЛ** |  |
| Основен акционерен капитал | 500 |
| Резерви | 0 |
| Неразпределена печалба | (2) |
| **ОБЩО СОБСТВЕН КАПИТАЛ** | **498** |
|  |  |
| **ПАСИВИ** |  |
| **Нетекущи задължения** |  |
| Дългосрочни банкови заеми | - |
| Дългосрочни задължения към персонала | - |
| **Общо нетекущи задължения** | **-** |
| **Текущи задължения** |  |
| Задължения към свързани предприятия |  |
| Краткосрочна част на дългосрочните банкови заеми |  |
| Краткосрочни банкови заеми |  |
| Задължения за дивиденти |  |
| Търговски задължения | 1 |
| Задължения за данъци |  |
| Други текущи задължения |  |
| **Общо текущи задължения** | **1** |
| **ОБЩО ПАСИВИ** | **1** |
| **ОБЩО СОБСТВЕН КАПИТАЛ И ПАСИВИ** | **499** |

***Източник:*** *“ГЛЕНМООР КЕПИТАЛ” АДСИЦ – Одитиран междинен финансов отчет към 30.06.2017 г.*

Текущите задължения от хиляда лева са под формата на търговски задължения. Към датата на настоящия документ дружеството не е предоставяло гаранция по чужди задължения (**няма косвена и условна задлъжнялост**).

По-подробен анализ на капиталовите ресурси и източниците на парични потоци на Дружеството са описани съответно в т. 10 от Регистрационния документ.

## 3.3. Участия, които са съществени за емисията/предлагането, даващо данни за участващите лица и естеството на участието.

Възнаграждението на избрания да обслужва увеличаването на капитала ИП „ЪП ТРЕНД” ООД (с предишно наименование „БУЛ ТРЕНД БРОКЕРИДЖ” ООД) не е необичайно по вид и условия, и не зависи от успеха на публичното предлагане на акциите на “ГЛЕНМООР КЕПИТАЛ” АДСИЦ, тъй като е уговорено в твърд размер.

Информацията за притежаваните от членовете на Съвета на директорите акции от капитала на “ГЛЕНМООР КЕПИТАЛ” АДСИЦ е посочена в т. 17.2. от Регистрационния документ.

## 3.4. Обосновка на предлагането и използване на постъпленията

Настоящото първо (“първоначално”) увеличение на капитала на Дружеството чрез публично предлагане на акции се извършва в изпълнение на изискванията на чл. 5, ал. 3 и чл. 13 от ЗДСИЦ и съгласно решението на учредителното събрание на Дружеството. Чрез първоначалното увеличение на капитала Дружеството цели да набере финансов ресурс за осъществяване на предмета си на дейност по секюритизиране на недвижими имоти.

Очакваната нетна сума на приходите от публичното предлагане при условие, че бъде записан целия размер на предлаганата емисия акции (след приспадане на разходите по неговото извършване) е в размер на 125 588,00 лв. Тези приходи ще бъдат използвани за изпълнение на инвестиционната стратегия на Дружеството (инвестиции в недвижими имоти, отговарящи на критериите на дружеството, с цел тяхното изграждане и/или реновиране, управление и получаване на доход). Виж Регистрационния документ, “Инвестиционни цели и ограничения”. “ГЛЕНМООР КЕПИТАЛ” АДСИЦ не може да извършва други търговски сделки извън покупко-продажбата на недвижими имоти, набиране на средства чрез издаване на ценни книжа и сделките, пряко свързани с осъществяването на тези дейности, освен ако са позволени от Закона за дружествата със специална инвестиционна цел. В този смисъл приходите от публичното предлагане на акции ще се използват само за извършване на обичайната търговска дейност на емитента.

Приходите от набрания капитал няма да се използват за финансиране на придобивания на други дружества, нито за погасяване на задължения на емитента.

В случай че “ГЛЕНМООР КЕПИТАЛ” АДСИЦ не успее да набере изцяло предвидения капитал, но при условие, че емисията е успешна, реално набраните средства ще бъдат използвани за същите цели, но при намалени мащаби.

# 4. ИНФОРМАЦИЯ ОТНОСНО ЦЕННИТЕ КНИЖА, КОИТО ЩЕ БЪДАТ ПРЕДЛАГАНИ/ДОПУСКАНИ ДО ТЪРГОВИЯ

## 4.1. Вид и клас на ценните книжа

Предмет на публично предлагане са 150 000 бр. обикновени, поименни, безналични акции от първоначалното увеличение на капитала на Дружеството. Акциите от тази емисия са от същия клас, както вече издадените акции на Дружеството и дават еднакви права на притежателите си – право на един глас в общото събрание на акционерите, право на дивидент и на ликвидационен дял, съразмерни с номиналната стойност на акцията.

Международният номер за идентификация на акциите на “ГЛЕНМООР КЕПИТАЛ” АДСИЦ (ISIN код) е: BG1100006177.

Акциите ще се предлагат само в Република България и няма да бъдат предмет на международно предлагане.

## 4.2. Законодателство, по което са издадени ценните книжа. Регистър за ценните книжа

Емитираните до момента от “ГЛЕНМООР КЕПИТАЛ” АДСИЦ акции, както и акциите от първоначалното увеличение на капитала на Дружеството, за което е изготвен този документ, се издават съгласно българското законодателство.

Законът за публичното предлагане на ценни книжа изисква акциите, издадени от публично дружество, да бъдат поименни и безналични.

Съгласно неговия Устав, “ГЛЕНМООР КЕПИТАЛ” АДСИЦ може да издава два класа акции: обикновени акции и привилегировани акции, даващи права съгласно чл. 16 от Устава. Ограничаването правата на отделни акционери от един клас не е допустимо.

Издаването и прехвърлянето на акциите на Дружеството има действие от вписване на издаването, съответно прехвърлянето им в „Централен Депозитар” АД, който е българският национален регистър за безналични ценни книжа.

Книгата на акционерите на “ГЛЕНМООР КЕПИТАЛ” АДСИЦ се води от „Централен депозитар” АД, със седалище и адрес на управление: гр. София, ул. „Три уши” № 10, ет. 4.

Важни въпроси за инвеститорите във връзка с издаването на акциите и последващата търговия с тях се уреждат в следните нормативни актове:

* Закон за публичното предлагане на ценни книжа;
* Закон за дружествата със специална инвестиционна цел;
* Закон за пазарите на финансови инструменти;
* Търговски закон;
* Регламент (ЕО) № 809/2004 на ЕК от 29.04.2004 год.;
* Регламент (ЕО) № 486/2012 на ЕК от 30.03.2012 год.;
* Регламент (ЕО) № 301/2016 на ЕК от 30.11.2015 год.;
* Наредба № 2 от 17.09.2003 год. на Комисия за финансов надзор;
* Наредба № 38 от 25.07.2007 год. на Комисия за финансов надзор;
* Правила на Българска фондова борса – София АД;
* Правилник на Централен депозитар АД;
* Закон за корпоративното подоходно облагане;
* Закон за данъците върху доходите на физическите лица;
* Валутен закон.

## 4.3. Индикация за Формата на ценните книжа

Акциите от емисията от увеличението на капитала на “ГЛЕНМООР КЕПИТАЛ” АДСИЦ са поименни и безналични. Регистрите на безналичните ценни книжа се водят от „Централен депозитар” АД, със седалище и адрес на управление в гр. София 1303, ул. „Три уши” 10, ет. 4.

## 4.4. Валута на емисията ценни книжа

Емисията акции от увеличението на капитала “ГЛЕНМООР КЕПИТАЛ” АДСИЦ е деноминирана в български лева. Номиналната стойност на предлаганите акции е 1 (един) лев, а емисионната им стойност също е 1 (един) лев.

## 4.5. Права по ценните книжа и ред за упражняването им

Всяка обикновена акция на “ГЛЕНМООР КЕПИТАЛ” АДСИЦ дава право на глас в Общото събрание на акционерите, право на дивидент и на ликвидационен дял, пропорционални с номиналната стойност на акцията.

**Право на дивидент**

Дивиденти се разпределят по решение на Общото събрание на акционерите с право на глас по предложение на Съвета на директорите.

Дружеството не може да изплаща на своите акционери авансово суми срещу дивиденти преди окончателното приемане на годишния финансов отчет по реда на Търговския закон и Устава на Дружеството.

Право да получат дивидент имат лицата, вписани в регистрите на Централния депозитар като акционери на 14-тия ден след датата на Общото събрание, на което е приет годишният финансов отчет и е прието решение за разпределяне на печалбата.

Централният депозитар предоставя на Дружеството списък на акционерите към горепосочената дата. Присъствието на лицето в този списък е достатъчно условие то да получи дивидент, след надлежната му легитимация (вж. по-долу).

Дружеството разпределя задължително като дивидент най-малко 90 % от печалбата си за финансовата година, определена по реда на чл. 10, ал. 3 ЗДСИЦ.

Дивидентите се изплащат на акционерите в срок 12 (дванадесет) месеца от края на съответната финансова година. Изплащането на дивидента се извършва по банков път със съдействието на Централния депозитар.

Разходите по изплащането на дивидента са за сметка на Дружеството.

Лицата, имащи право на дивидент, които не го потърсят в посочения срок, могат да упражнят това право до изтичане на общия 5-годишен давностен срок, след което правото се погасява и неполучените дивиденти остават в Дружеството.

Няма ограничения и специални процедури за непребиваващи държатели.

**Право на глас**

Правото на глас възниква с пълното изплащане на емисионната стойност и вписването на увеличението на капитала в Търговския регистър.

Правото на глас в Общото събрание на акционерите се упражнява от лицата, вписани в регистрите на Централния депозитар като акционери 14 дни преди датата на Общото събрание. (Купувачът на акции, вписан в регистъра на Централния депозитар на 13-тия ден преди Общото събрание, няма да може да гласува; правото на глас по тези акции може да бъде упражнено от предишния им притежател). Централният депозитар предоставя на Дружеството списък на акционерите към горепосочената дата (14 дни преди Общото събрание). Присъствието на лицето в този списък е достатъчно условие то да участва в Общото събрание и да упражни правото си на глас, след надлежната му легитимация (лична карта за физическите лица; удостоверение за актуално състояние на акционер – юридическо лице и съответно легитимиране на неговия представител). Притежателите на правото на глас участват в Общото събрание лично или чрез представител, упълномощен с изрично писмено пълномощно, издадено от съответния акционер, което да бъде за конкретното общо събрание и да има минимално съдържание, определено по закон.

При увеличение на капитала на Дружеството всеки акционер има право да придобие част от акциите от всяка допълнителна емисия от същия клас, която съответства на неговия дял в капитала преди увеличението. Право да участват в увеличението имат лицата, придобили акции най-късно 14 дни след датата на решението на Общото събрание за увеличаване на капитала, а когато решението за увеличението на капитала се взема от Съвета на директорите – лицата, придобили акции най-късно 7 дни след датата на публикуване на съобщението за публично предлагане по чл. 92а от ЗППЦК. Съгласно чл. 13, ал. 3 от ЗДСИЦ това право не се прилага при първоначалното увеличение на капитала на “ГЛЕНМООР КЕПИТАЛ” АДСИЦ, което е предмет на настоящото публично предлагане.

При увеличаване на капитала на Дружеството чрез записване на акции се издават права по смисъла на § 1, т. 3 от Допълнителните разпоредби на ЗППЦК. Срещу всяка съществуваща акция се издава едно право. Съотношението между издадените права и една нова акция се определя в решението за увеличаване на капитала.

**Право на дял от печалбите на Емитента**

Дивиденти се изплащат, ако според проверения и приет финансов отчет за съответната година чистата стойност на имуществото, намалена с дивидентите, подлежащи на изплащане, е не по-малка от сумата на капитала на Дружеството, фонд „Резервен” и другите фондове, които Дружеството е длъжно да образува по закон или Устав. Дружеството разпределя задължително като дивидент най-малко 90 % от печалбата си за финансовата година, определена по реда на чл. 10, ал. 3 ЗДСИЦ. Дивидентите се изплащат на акционерите в срок 12 (дванадесет) месеца от края на съответната финансова година.

**Право на ликвидационен дял**

Обикновената акция на Дружеството дава право на ликвидационен дял, пропорционален с номиналната стойност на акцията. Това право е условно – то възниква и може да бъде упражнено, само в случай че (и доколкото) при ликвидацията на Дружеството след удовлетворяването на претенциите на всички кредитори е останало имущество за разпределяне между акционерите и до размера на това имущество. С право на ликвидационен дял разполагат само лицата, вписани в регистрите на „Централен депозитар” АД като акционери към момента на прекратяване на Дружеството. Дружеството се прекратява по решение на Общото събрание на акционерите и в другите предвидени в закона и Устава случаи. Съгласно действащото законодателство, правото на ликвидационен дял се погасява с изтичането на общия 5-годишен давностен срок.

Всяка акция дава и допълнителни права, произтичащи от основните, както следва:

* *право на всеки акционер да участва в управлението, да избира и да бъде избиран в органите на управление;*
* *право на информация, в това число и правото на предварително запознаване с писмените материали по обявения дневен ред на Общото събрание на акционерите и свободното им получаване при поискване*;
* *право да обжалва пред съда решения на Общото събрание, противоречащи на закона или Устава.*

**Права на миноритарните акционери:**

Акционери, притежаващи заедно или поотделно най-малко 5 на сто от капитала на Дружеството могат:

* *при бездействие на управителните му органи, което застрашава интересите на Дружеството, да предявят пред съда исковете на Дружеството срещу трети лица;*
* *да предявят иск пред окръжния съд по седалището на Дружеството за обезщетение на вреди, причинени на Дружеството от действия или бездействия на членовете на управителните и контролните органи и на прокуристите на Дружеството;*
* *да искат от Общото събрание или от окръжния съд назначаването на контрольори, които да проверят цялата счетоводна документация на Дружеството и да изготвят доклад за констатациите си;*
* *да искат от окръжния съд свикване на Общо събрание или овластяване на техен представител да свика Общо събрание по определен от тях дневен ред;*
* *да включат нови въпроси и да предлагат решения по вече включени въпроси в дневния ред на вече свикано Общо събрание на акционерите по реда на чл. 223а от Търговския закон.*

Акционери, които повече от три месеца притежават акции, представляващи поне 5 на сто от капитала на Дружеството, могат след обявяване в търговския регистър или изпращане на поканата да включат и други въпроси в дневния ред на общото събрание, съгласно чл. 223а от ТЗ.

Уставът на “ГЛЕНМООР КЕПИТАЛ” АДСИЦ не предвижда други особени права и привилегии по акциите, предмет на публично предлагане. Правата, предоставяни от акциите, предмет на настоящото публично предлагане, не могат да бъдат ограничени от права, предоставяни от друг клас ценни книжа или от разпоредбите на договор или друг документ.

**Условия за обратно изкупуване**

Съгласно чл. 22, ал. 4 от ЗДСИЦ, Дружеството не може да извършва обратно изкупуване по реда на чл. 111, ал. 5 от ЗППЦК.

**Условия за конвертиране**

Няма издадени конвертируеми ценни книжа.

## 4.6. Решения, разрешения и одобрения, въз основа на които ценните книжа ще бъдат издадени

Предлаганите акции от първоначалното увеличение на капитала на “ГЛЕНМООР КЕПИТАЛ” АДСИЦ се издават на основание решение на неговото Учредително събрание от 07.03.2017 г. Решението за първоначално увеличение на капитала е взето на основание чл. 5, ал. 3 и чл. 13 от ЗДСИЦ. Решението предвижда първоначално увеличение на капитала на “ГЛЕНМООР КЕПИТАЛ” АДСИЦ от 500 000 лева на 650 000 лева чрез първично публично предлагане на нови 150 000 броя обикновени, безналични акции, с право на глас, с номинална и емисионна стойност от 1 лев всяка една, от същия клас акции като акциите, записани на учредителното събрание.

На свое заседание от 08.09.2017 г. Съветът на директорите е приел Проспекта за първично публично предлагане на акции на “ГЛЕНМООР КЕПИТАЛ” АДСИЦ.

Проспектът за първично публично предлагане на акции, част от който е настоящият Документ за предлаганите ценни книжа, е потвърден от Комисията за финансов надзор с Решение № ….-ДСИЦ/…….2017 г.

## 4.7. Очаквана дата на издаване на емисията акции от увеличението на капитала

Увеличението на капитала има действие от датата на вписването му в българския Търговски регистър. Новите акции се издават с регистриране на увеличението на капитала в Централния депозитар, като се очаква това да стане на или около 09.02.2018 г. За по-подробна информация вж. т. Очакван график на предлагането.

## 4.8. Ред за прехвърляне и ограничения върху свободната прехвърляемост на ценните книжа

Издадените от “ГЛЕНМООР КЕПИТАЛ” АДСИЦ акции се прехвърлят свободно, без ограничения, според волята на притежателя им и по реда, предвиден в ЗПФИ, Наредба № 38 на КФН за изискванията към дейността на инвестиционните посредници, Правилникът на „Централен депозитар“ АД (ЦД) и Правилата на БФБ (вж. по-долу). Прехвърлянето на акциите се счита за извършено от момента на регистрация на сделката в Централния депозитар.

Търговията с акции на Дружеството на регулиран пазар ще се извършва на БФБ чрез лицензиран инвестиционен посредник, член на БФБ. Търговия с акции от капитала на “ГЛЕНМООР КЕПИТАЛ” АДСИЦ може да се извършва и извън регулиран пазар при спазване на изискванията на приложимата нормативна уредба и Правилника на ЦД.

За да закупят или продадат акции на БФБ, инвеститорите следва да подадат съответните нареждания за покупка или продажба до инвестиционния посредник, с който имат сключен договор. След сключване на борсовата сделка инвестиционният посредник извършва необходимите действия за регистрация на сделката в ЦД и за извършване на сетълмента, с което акциите се прехвърлят от сметката на продавача в сметката на купувача.

Страните по сделки с акции от капитала на Дружеството, предварително сключени пряко между тях, страните по сключен договор за дарение с предмет акции от капитала на Дружеството, както и наследниците на починал акционер, ползват услугите на инвестиционен посредник, действащ като регистрационен агент, относно вписването на прехвърлянето в регистрите на „Централен депозитар“ АД, включително и за издаване на нов удостоверителен документ за регистрация в полза на приобретателя на акциите.

Съгласно чл. 35, ал. 1 от Наредба № 38 на КФН, инвестиционните посредници имат задължение да изискват от клиентите си, съответно от техните пълномощници, да декларират дали:

1. притежават вътрешна информация за финансовите инструменти, за които се отнася нареждането и за техния емитент, ако финансовите инструменти, за които се отнася нареждането или на базата, на които са издадени финансовите инструменти – предмет на нареждането, се търгуват на регулиран пазар;

2. финансовите инструменти – предмет на нареждането за продажба или за замяна, са блокирани в депозитарната институция, в която се съхраняват, дали върху тях е учреден залог или е наложен запор;

3. сделката – предмет на нареждането, представлява прикрита покупка или продажба на финансови инструменти.

Съответният инвестиционен посредник проверява (освен в случаите, изрично посочени в приложимата нормативна уредба като изключения от това правило) в депозитарната институции дали финансовите инструменти, за които се отнася нареждането за продажба, са налични по подсметката на неговия клиент, дали са блокирани и дали върху тях е учреден залог или е наложен запор.

Съответният инвестиционен посредник няма право да изпълни нареждане на негов клиент, ако клиентът, съответно неговият пълномощник, откаже да подаде декларация по чл. 35, ал. 1 от Наредба № 38, или декларира, че сделката – предмет на нареждането, представлява прикрита покупка или продажба на финансови инструменти. Отказът по изречение първо се удостоверява с отделен документ, подписан от клиента.

Съответният инвестиционен посредник няма право да изпълни нареждането, ако е декларирано или ако установи, че финансовите инструменти – предмет на нареждане за продажба, са блокирани в депозитарната институция, както и ако върху тях е учреден залог или е наложен запор.

Тази забрана не се прилага по отношение на заложени финансови инструменти, ако приобретателят е уведомен за учредения залог и е изразил изрично съгласие да придобие заложените финансови инструменти, налице е изрично съгласие на заложния кредитор в предвидените по Закона за особените залози случаи или залогът е учреден върху съвкупност по смисъла на Закона за особените залози.

Съгласно чл. 38, ал. 4 от ЗПФИ инвестиционен посредник, който сключва извън регулиран пазар и многостранна система за търговия сделки с акции, допуснати до търговия на регулиран пазар (в т.ч. и акциите от капитала на “ГЛЕНМООР КЕПИТАЛ” АДСИЦ), е длъжен да оповести публично информация за вида, емисията, броя и единичната цена на финансовите инструменти – предмет на сделката, за валутата на сделката, датата и часа на сключването й, като посочи, че сделката е сключена извън регулиран пазар и многостранна система за търговия.

## 4.9. Информация за наличие на предложения за задължително поглъщане/вливане и/или правила за принудително изкупуване или продажба на ценните книжа

Към датата на изготвяне на настоящия документ към “ГЛЕНМООР КЕПИТАЛ” АДСИЦ не са отправяни предложения за поглъщане и/или вливане на Дружеството в друго дружество.

Притежаваните от акционерите акции от капитала на “ГЛЕНМООР КЕПИТАЛ” АДСИЦ могат да бъдат обект на принудително изкупуване единствено при наличие на хипотезата, предвидена в чл. 157а от ЗППЦК, който дава право на акционер, придобил най-малко 95 % от гласовете в Общото събрание на акционерите на публично дружество (в т.ч. и “ГЛЕНМООР КЕПИТАЛ” АДСИЦ) в резултат на търгово предлагане, принудително да изкупи акциите с право на глас на останалите акционери по определен от закона ред и на база на предложение за изкупуване, което се одобрява от Комисията за финансов надзор.

## 4.10. Информация относно отправени предложения от трети лица за публично изкупуване на контролен пакет от акциите на Емитента през предходната и текущата финансова година

Доколкото е известно на Емитента, през текущата финансова година към акционерите на “ГЛЕНМООР КЕПИТАЛ” АДСИЦ не са били отправяни търгови предложения от трети лица за замяна или закупуване на акции на Дружеството, нито каквито и да е други предложения за изкупуване на контролен пакет от акции на Дружеството.

## 4.11. Данъчно облагане

**Обща информация**

Информацията, изложена в тази част относно определени данъчни аспекти, свързани с акциите на Дружеството и определени данъци, които се дължат в Република България, е приложима по отношение на притежателите на акции на Дружеството, в това число местни и чуждестранни лица за данъчни цели.

**Местни юридически лица** са юридическите лица и неперсонифицираните дружества, регистрирани в Република България, както и европейските акционерни дружества (Societas Europaea), учредени съгласно Регламент (EO) № 2157/2001 година и европейските кооперации (European Cooperative Society), учредени съгласно Регламент (ЕО) № 1435/2003 година, чието седалище е в България и които са вписани в български регистър.

**Местни физически лица** са физическите лица, без оглед на гражданството, с постоянен адрес в Република България или които пребивават в Република България повече от 183 дни през всеки 12-месечен период. Местни са също лицата, чийто център на жизнени интереси (който се определя от семейството, собствеността, мястото на осъществяване на трудова, професионална или стопанска дейност или мястото, от което лицето управлява собствеността си) се намира в Република България, както и лица, изпратени в чужбина от Българската държава, нейни органи и/или организации, български предприятия и членовете на техните семейства.

**Чуждестранни лица (юридически и физически)** са лицата, които не отговарят на горните дефиниции.

**Настоящото изложение не е изчерпателно и има за цел единствено да послужи като общи насоки, поради което не следва да се счита за правен или данъчен съвет към който и да е притежател на акции на Дружеството. Дружеството настоятелно препоръчва на потенциалните инвеститори да се консултират с данъчни и правни консултанти за относимите към тях данъчни последици, включително относно данъчното облагане в България на доходите, свързани с акциите на Дружеството, и данъчния режим на придобиването, собствеността и разпореждането с акции на Дружеството.**

Посочената по-долу информация е съобразена с действащата нормативна уредба към датата на приемане на настоящия Документ за предлаганите ценни книжа и Дружеството не носи отговорност за последващи промени в законодателството и нормативната уредба на данъчното облагане на доходите от акции на Дружеството.

**Капиталови печалби**

Съгласно разпоредбите на Закона за данъците върху доходите на физическите лица (**ЗДДФЛ**), не се облагат получените от български физически лица или от чуждестранни физически лица, установени за данъчни цели в държава – членка на Европейския съюз или в друга държава, принадлежаща към Европейското икономическо пространство, доходи от сделки с акции, извършени на Българска Фондова Борса, както и от сделки, сключени при условията и по реда на търгово предлагане по смисъла на ЗППЦК („**Разпореждане с Финансови Инструменти**”) (чл. 13, ал. 1, т. 3 във вр. §1, т. 11 от ДР на ЗДДФЛ и чл. 37, ал. 7 ЗДДФЛ).

Доходите от сделки с акции на Дружеството (реализираната капиталова печалба), както и изобщо с финансови активи, получени от чуждестранни физически лица от трети държави, извън горепосочените, се облагат с окончателен данък в размер на 10 % върху облагаемия доход (чл. 37, ал. 1, т. 12 и чл. 46, ал. 1 ЗДДФЛ).

С реализираната капиталова печалба от Разпореждане с Финансови Инструменти се намалява счетоводният финансов резултат при определяне на данъчния финансов резултат на българските юридически лица (чл. 44, ал. 1 във вр. §1, т. 21 от Допълнителните разпоредби на Закона за корпоративното подоходно облагане („**ЗКПО**”)). Следва да се има предвид обаче, че загубата от Разпореждане с Финансови Инструменти не се признава за разход за целите на данъчното облагане и финансовият резултат се увеличава с нея (чл. 44, ал. 2 ЗКПО).

Не се облага с данък при източника капиталовата печалба от Разпореждане с Финансови Инструменти, реализирана от чуждестранни юридически лица (чл. 196 ЗКПО).

Данъчните облекчения по отношение на печалбата от сделки с акции не се прилагат по отношение на сделки, които не са Разпореждане с Финансови Инструменти (например покупко-продажби на акции на Дружеството, сключени на извънборсов пазар извън случая на търгово предлагане, независимо че съгласно борсовия правилник подлежат на регистрация/оповестяване на Борсата). Доходите от продажба на акции на Дружеството при такива сделки, реализирани в България от чуждестранни лица, са обект на данъчно облагане в България. Освен ако не се прилага спогодба за избягване на двойното данъчно облагане, тези доходи се облагат с данък при източника в размер на 10 % върху положителната разлика между продажната цена на акциите на Дружеството и тяхната документално доказана цена на придобиване. Доходът от продажба на акции на Дружеството при такива сделки, реализиран от български лица, подлежи на данъчно облагане в съответствие с общите правила на ЗКПО и ЗДДФЛ.

**Дивиденти**

Доходите от дивиденти, разпределяни от Дружеството на български лица (с изключение на български търговски дружества и еднолични търговци) и на чуждестранни лица (с изключение на чуждестранни юридически лица, които за данъчни цели са местни лица на държава членка на Европейския съюз или на държава, която е страна по Споразумението за Европейското икономическо пространство), се облагат с данък в размер на 5 % върху брутния размер на дивидентите (чл. 38, ал. 1 във вр. чл. 46, ал. 3 ЗДДФЛ и чл. 194, ал. 1 във вр. чл. 200, ал. 1 ЗКПО).

Доходите от дивиденти, разпределяни в полза на български търговски дружества и еднолични търговци, за данъчни цели не се признават за приходи и се изключват от данъчния финансов резултат на тази категория български лица (чл. 27, ал. 1, т. 1 ЗКПО), с изключение на начислени приходи в резултат на разпределение на дивиденти от лицензирани дружества със специална инвестиционна цел по Закона за дружествата със специална инвестиционна цел (чл. 27, ал. 2, т. 1 ЗКПО).

Доходите от дивиденти, разпределяни в полза местно юридическо лице, което участва в капитала на дружество като представител на държавата, или в полза на договорен фонд не се облагат с данък при източника в България (чл. 194, ал. 3, т. 1 ЗКПО).

Данъчното третиране на доходите от дивиденти, изплатени в полза на чуждестранни юридически лица, които за данъчни цели са местни лица на държава членка на Европейския съюз или на държава, която е страна по Споразумението за Европейското икономическо пространство, следва да бъде уредено в законодателството на съответната държава членка на Европейския съюз или страна по Споразумението за Европейското икономическо пространство. Доходите на тези лица не се облагат с данък при източника в България (чл. 194, ал. 3, т. 3 ЗКПО).

Дружеството поема отговорност за удържане на данъци при източника в случаите, когато е налице нормативно изискване за това в приложимите данъчни закони.

**Данъци и други подобни плащания при прехвърляне**

При прехвърлянето на акции на Дружеството съгласно българския закон не се дължат държавни такси.

# 5. УСЛОВИЯ НА ПРЕДЛАГАНЕТО

## 5.1. Условия, статистически данни за предлагането, очакван график и действия, изисквани за кандидатстване за предлагането

## 5.1.1. Нормативни условия, на които се подчинява предлагането

Условията, на които е подчинено публичното предлагане на акциите от емисията от увеличението на капитала на “ГЛЕНМООР КЕПИТАЛ” АДСИЦ, са нормативно регламентирани в ЗДСИЦ, ЗППЦК, Наредба № 2 на КФН за проспектите при публично предлагане и допускане до търговия на регулиран пазар на ценни книжа и за разкриването на информация от публичните дружества и другите емитенти на ценни книжа, Наредба № 38 на КФН за изискванията към дейността на инвестиционните посредници, Правилата на „БФБ – София” АД и Правилника на „Централен депозитар” АД.

## 5.1.2. Обща сума на емисията и Издаване на права по смисъла на § 1, т. 3 от ЗППЦК

Предмет на публично предлагане са 150 000 (сто и петдесет хиляди) броя обикновени акции от новата емисия по увеличение на капитала на Дружеството. Всички 150 000 броя акции се предлагат на инвеститорите за записване.

Първоначалното увеличаване на капитала на Дружеството се извършва до размера на записаните акции.

Не е възможно отклонение над горната граница на заявения за набиране капитал. Не се предвижда възможност за намаляване или увеличаване на броя предлагани акции.

Предлаганите акции са с номинална стойност от 1 (един) лев и емисионна 1 лв. (един) лев.

На основание чл. 13, ал. 2 от ЗДСИЦ, при първоначалното увеличаване на капитала “ГЛЕНМООР КЕПИТАЛ” АДСИЦ се издават права. Съгласно §1, т.3 от ЗППЦК правата са „ценни книжа, даващи право за записване на определен брой акции във връзка с взето решение за увеличение на капитала на публично дружество”. Във връзка с разпоредбите на ЗДСИЦ и на основание решение на Учредителното събрание на акционерите на “ГЛЕНМООР КЕПИТАЛ” АДСИЦ, срещу всяка акция от увеличението се издава 1 право. Съгласно чл. 13, ал. 3 от ЗДСИЦ при първоначалното увеличение на капитала на дружеството разпоредбите на чл. 112, ал. 1 ЗППЦК и чл. 194 ТЗ не се прилагат, т. е. правата за участие в увеличението на капитала не се издават на съществуващите акционери, а се предлагат изцяло от упълномощения инвестиционен посредник за публична продажба.

След приключване на подписката, вписване на увеличения капитал на Дружеството в Търговския регистър и регистрация на новата емисия акции в Централния депозитар, издадените от Дружеството обикновени акции от увеличението на капитала, ще се предлагат за търговия (вторично публично предлагане) на „БФБ-София” АД.

## 5.1.3. Условия и срок на първичното публично предлагане на акциите.

Срещу всяка една нова акция от увеличението “ГЛЕНМООР КЕПИТАЛ” АДСИЦ издава едно право по смисъла на §1, т. 3 от ЗППЦК или общо срещу 150 000 (сто и петдесет хиляди) акции от увеличението на капитала Дружеството издава 150 000 (сто и петдесет хиляди) права, като всяко едно право дава право да се запише една акция от увеличението на капитала с номинална и емисионна стойност 1 (един) лев. Правата се прехвърлят в срока за прехвърляне, определен по-долу в настоящия документ.

Съотношението между издаваните права и една нова акция е право/акции – 1/1.

Цялата емисия права се предлага изцяло от избрания да обслужва увеличението на капитала инвестиционен посредник – ИП „ЪП ТРЕНД” ООД (с предишно наименование „БУЛ ТРЕНД БРОКЕРИДЖ” ООД), със седалище и адрес на управление: гр. София, р-н Лозенец, бул. Никола Й. Вапцаров № 6.

Инвестиционният посредник извършва публично предлагане на емисията права на регулиран пазар, а именно на основния пазар на „БФБ–София” АД, сегмент за права. Съветът на директорите на “ГЛЕНМООР КЕПИТАЛ” АДСИЦ публикува Съобщение за публичното предлагане, началния и крайния срок за прехвърлянето на права и за записването на акции, регистрационния номер и датата на издаденото от КФН потвърждение, мястото, времето и начина на запознаване с проспекта, както и други данни, определени с наредба на КФН. Съгласно чл. 92а от ЗППЦК съобщението се публикува най-малко в един централен ежедневник (в-к „Капитал Daily”) и на интернет страницата на “ГЛЕНМООР КЕПИТАЛ” АДСИЦ, както и на интернет страницата на инвестиционния посредник “ЪП ТРЕНД” ООД (с предишно наименование „БУЛ ТРЕНД БРОКЕРИДЖ” ООД), участващ в предлагането, най-малко 7 дни преди началния срок на подписката. Датата на публикуване на съобщението се смята за начало на публичното предлагане.

Място и лице за контакт

Инвеститорите, които проявяват интерес към предлаганите ценни книжа, могат да се обърнат към упълномощения инвестиционен посредник:

|  |
| --- |
| **ИП "ЪП ТРЕНД" ООД** (с предишно наименование „БУЛ ТРЕНД БРОКЕРИДЖ” ООД) |
| **Адрес:** гр. София, р-н Лозенец, бул. Никола Й. Вапцаров № 6; |
| **Тел.:** +359 (02) 815 56 65 |
| **Факс:** +359 (02) 815 56 66 |
| **Е-поща:** peshev@uptrend.bg |
| Лице за контакт: Петър Пешев |
| Всеки работен ден от 9,00 до 17,00 часа |

Инвеститорите, които проявяват интерес към предлаганите ценни книжа, могат да се обърнат и към всеки лицензиран инвестиционен посредник.

Срок за прехвърляне на правата.

**Начална дата за продажба (търговия) на правата и за записване на нови акции**

Това е първият работен ден, следващ изтичането на 7 (седем) дни от датата на публикацията на съобщението за публичното предлагане по чл. 92а ЗППЦК в един централен ежедневник (в-к „Капитал Daily”) и на интернет страниците на “ГЛЕНМООР КЕПИТАЛ” АДСИЦ и на упълномощения инвестиционен посредник „ЪП ТРЕНД” ООД, (ако публикациите са в различни дати – първият работен ден, следващ изтичането на 7 дни от най-късната от всички дати). Очаква се началната дата на подписката и на борсовата търговия с права да е на или около 19.12.2017 г.

**Краен срок за продажба на правата**

Крайният срок за прехвърляне на правата съгласно чл. 13, ал. 7 и § 2 от ЗДСИЦ във връзка с чл. 112б, ал. 4 от ЗППЦК е първият работен ден, следващ изтичането на 14 (четиринадесет) дни, считано от началната дата за прехвърляне на правата (очаквана дата: 03.01.2018 г.). Съгласно Правилата на „Българска фондова борса – София” АД (БФБ) последната дата за търговия с права на борсата е два работни дни преди крайната дата за прехвърляне на права (очаквана последна дата за търговия с права на борсата: 29.12.2017 г.).

**Място, условия и ред за прехвърляне на правата**

Прехвърлянето на правата посредством тяхната покупко-продажба (търговията с права) се извършва на пазара на права на „БФБ–София” АД. Правата се предлагат за продажба от упълномощения инвестиционен посредник – „ЪП ТРЕНД” ООД. Права могат да предлагат за продажба и лица, които са закупили права на „БФБ-София” АД, чрез подаване на поръчка за продажба до съответния инвестиционен посредник - член на „БФБ-София” АД, при когото е разкрита сметката за права на това лице. Правата се закупуват от инвеститорите на борсата чрез подаване на поръчка за покупка до инвестиционен посредник, член на борсата. За придобиването на права по други способи се прилагат разпоредбите на Правилника на „Централен депозитар” АД.

Сумите, получени от продажбата на правата, постъпват по специална сметка, открита от „Централен депозитар” АД, и не могат да се ползват до вписване на увеличението на капитала на дружеството в търговския регистър при Агенцията по вписванията. В началото на всеки работен ден от подписката „Централен депозитар” АД публично оповестява информация за упражнените до края на предходния работен ден права.

**Начална дата за записване на акции**

Началната дата съвпада с датата, от която започва предлагането на правата - първият работен ден, следващ изтичането на 7 (седем) дни от датата на публикацията на съобщението за публичното предлагане по чл. 92а ЗППЦК в един централен ежедневник (в-к „Капитал Daily”) и на интернет страниците на “ГЛЕНМООР КЕПИТАЛ” АДСИЦ и на упълномощения инвестиционен посредник „ЪП ТРЕНД” ООД.

**Краен срок за записване на акции**

Крайният срок за записване на акции от притежателите на права съгласно чл. 13, ал. 7 от ЗДСИЦ и чл. 112б, ал. 5 от ЗППЦК е първият работен ден, следващ изтичането на 15 работни дни, след изтичането на срока за прехвърляне на правата (очаквана дата: 25.01.2018 г.).

Не се допуска записване на акции преди началния и след крайния срок за записване на акции.

В началото на всеки работен ден по време на подписката „Централен депозитар” АД публично оповестява информацията за упражнените да края на предходния ден права.

**Таблица № 5:** Очакван график на предлагането:

|  |  |
| --- | --- |
| Дата на публикуване на Проспекта | 11.12.2017 г. |
| Дата на публикацията на съобщението за публичното предлагане по чл. 92а ЗППЦК в един централен ежедневник (в-к „Капитал Daily”) и на интернет страниците на “ГЛЕНМООР КЕПИТАЛ” АДСИЦ и на упълномощения инвестиционен посредник „ЪП ТРЕНД” ООД | 11.12.2017 г. |
| Начало на търговията с права на „БФБ –София” АД и на записването на новите акции | 19.12.2017 г. |
| Последен ден на търговията с права на „БФБ-София” АД | 29.12.2017 г. |
| Изтичане на периода за прехвърлянето на правата | 03.01.2018 г. |
| Крайна дата за записване на акции | 25.01.2018 г. |
| Регистрация на емисията нови акции и увеличението на капитала в Търговския регистър | 02.02.2018 г. |
| Регистриране на новите акции по сметки на инвеститорите в Централния Депозитар | 09.02.2018 г. |
| Начало на търговията с новите акции на „БФБ-София” АД | 09.03.2018 г. |

*Определянето на тези дати се основава на допускането, че: (1) сроковете по графика се спазват без забава; и*

*(2) процедурите при съответните институции ще протекат в най-кратки срокове съобразно практиката им. Точната дата може да бъде преди или след посочената дата.*

Възможност за удължаване на сроковете за предлагане на правата и акциите

Разпоредбата на чл. 84, ал. 1 и 2 от ЗППЦК предвижда принципната възможност срокът на подписката да бъде удължен еднократно до 60 дни, като се внесат съответните поправки в проспекта и се уведоми КФН, както и като се обяви удължаването на срока по местата на подписката и в средствата за масово осведомяване. В този случай последният ден от удължения срок се смята за краен срок на подписката.

Възможност за предсрочно приключване на подписката

Ако всички акции от тази емисия бъдат записани преди крайния срок на подписката, Дружеството уведомява КФН в срок 3 (три) работни дни (чл. 112б, ал. 12 от ЗППЦК) и предприема необходимите действия за вписване на увеличението на капитала в Търговския регистър, а след това – за регистрация на новата емисия акции в Централния депозитар и БФБ.

Ако до крайния срок на подписката не бъдат записани всички акции, но бъде записана и платена най-малко 1 нова акция, капиталът се увеличава до размера на тази акция и новата емисия в този размер се регистрира в „Централен депозитар” АД, КФН и на „БФБ – София” АД.

Условия и ред за записване на акциите, включително условия за попълване на формуляри и представяне на документи от инвеститорите

1. **Физически лица:**

* имената и уникалният клиентски номер на лицето и на неговия пълномощник, а ако такива номера не са присвоени – съответно идентификационни данни по чл. 66 от Наредба № 38 Емитент, ISIN код на емисия и брой на акциите, за които се отнася заявката;
* дата, час и място на подаване на заявката;
* обща стойност на поръчката;
* други приложими реквизити съгласно чл. 34, ал. 1 от Наредба № 38;
* подпис на лицето, което подава заявката.

1. **Юридически лица:**

* фирма и уникалният клиентски номер на лицето и на неговия пълномощник, а ако такива номера не са присвоени – съответно идентификационни данни по чл. 66 от Наредба № 38;
* данните по точка I по-горе.

1. **Чуждестранно физическо/юридическо лице –** аналогични идентификационни данни по точка I или точка II по-горе

Към писмената заявка се прилагат: (а) заверено копие на удостоверение за актуална регистрация на заявителите – юридически лица, издадено в тримесечен срок преди датата на подаване на писмената заявка, освен ако юридическото лице е регистрирано/пререгистрирано в Търговския регистър към Агенцията по вписванията. Ако юридическото лице е регистрирано/пререгистрирано в Търговския регистър към Агенцията по вписванията, се представя само неговият ЕИК; (б) преведени и заверени документи за регистрация на чуждестранни юридически лица – копие от регистрационния акт (или друг идентичен удостоверителен документ) на съответния чужд език, превод на текста на регистрационния акт, съдържащ пълното наименование на юридическото лице; дата на издаване и държава на регистрация; адрес на юридическото лице; имената на лицата, овластени да го представляват, както и копие от документа за самоличност на лицето, което подава заявката (законен представител или пълномощник), заверено от него; (в) оригинал на нотариално заверено изрично пълномощно декларация по чл. 25, ал. 1 от Наредба № 38 за едногодишен срок преди подаване на поръчката, в случай на подаване на нареждането чрез пълномощник. Юридическите лица подават заявки чрез законните си представители, които се легитимират с документ за самоличност, копие от който се прилага към заявката. В допълнение се прилага и копие от регистрацията по БУЛСТАТ, ако има такава, заверена от законния представител. Физическите лица подават заявките лично, като се легитимират с документ за самоличност, заверено копие от който се прилага към заявката. Чуждестранни физически лица прилагат превод на страниците от документа им за самоличност (паспорта), съдържащи информация за пълното име; номер на документа; дата на издаване (ако има такава); националност; адрес (ако има такъв в документа) и обикновено копие на преведените страници на документа за самоличност, съдържащи друга информация, включително снимка на лицето. Заявката може да се подаде и чрез пълномощник, който се легитимира с нотариално заверено изрично пълномощно и документите, изброени по-горе в съответствие с упълномощителя (юридическо или физическо лице).

Заявките се подават чрез лицензираните инвестиционни посредници всеки работен ден от срока на подписката от 9:00 до 17:00 часа, или в съответното работно време всеки инвестиционен посредник, ако е различно от посоченото, но не по късно от 17:00 часа на последния ден от срока на подписката. При подаване на нареждане до инвестиционен посредник, при който се водят клиентските сметки на лицето, се прилагат съответните разпоредби на Наредба № 38 на КФН. Инвестиционните посредници водят дневници при спазване на изискванията на Наредба № 38 на КФН.

Записването на акции се счита за действително, само ако е направено от притежател на права до максималния възможен брой акции, и е внесена цялата емисионна стойност на записваните акции в срока и при условията, посочени по-долу. При частично заплащане на емисионната стойност се счита записан съответният брой акции, за които същата е изплатена изцяло.

## 5.1.4. Индикация за това, кога и при какви обстоятелства, предлагането може да бъде отменено или временно преустановено и дали отмяната може да бъде направена след като са започнали сделките.

Комисията за финансов надзор, съответно заместник-председателят, може да спре публичното предлагане за не повече от 10 последователни работни дни за всеки отделен случай, както и да забрани публичното предлагане, ако има достатъчно основания да смята, че разпоредбите на ЗППЦК или актовете по прилагането му са нарушени.

На основание чл. 118, ал. 1, т. 4 и т. 9 от ЗПФИ, когато установи, че инвестиционен посредник или регулиран пазар, негови служители, лица, които по договор изпълняват ръководни функции, лица, които сключват сделки за сметка на посредника, както и лица, притежаващи квалифицирано участие, са извършили или извършват дейност в нарушение на ЗПФИ, на актовете по прилагането му, на правилника или други одобрени от заместник-председателя на КФН вътрешни актове на регулираните пазари на финансови инструменти, на решения на Комисията за финансов надзор или на заместник-председателя на Комисията за финансов надзор, както и когато се възпрепятства упражняването на контролна дейност от Комисията за финансов надзор или от заместник-председателя на Комисията за финансов надзор или са застрашени интересите на инвеститорите, Комисията за финансов надзор, съответно заместник-председателят на Комисията за финансов надзор, може да спре търговията с определени финансови инструменти или да отстрани от търговия на регулиран пазар или от друга система за търговия финансови инструменти.

В периода между издаване на потвърждение на проспекта и крайния срок на публичното предлагане или започването на търговията на регулиран пазар, Дружеството е длъжно, най-късно до изтичането на следващия работен ден след настъпването, съответно узнаването на съществено ново обстоятелство, значителна грешка или неточност, свързани със съдържащата се в проспекта информация, които могат да повлияят на оценката на предлаганите ценни книжа, да изготви допълнение в проспекта и да го представи в КФН.

Комисията за финансов надзор може да откаже да одобри допълнението към проспекта, ако не са спазени изискванията на ЗППЦК и актовете по прилагането му. В този случай КФН може да спре окончателно публичното предлагане по реда на чл. 212 от ЗППЦК.

Публичното предлагане може да бъде отменено или спряно, вкл. и след започване на търговията, от Комисията за финансов надзор, съответно от заместник-председателя, ръководещ управление „Надзор на инвестиционната дейност” по реда на чл. 20, ал. 2, т. 2 от Закона за прилагане на мерките срещу пазарните злоупотреби с финансови инструменти. Публичното предлагане може да бъде отменено или спряно след започване на търговията от „Българска фондова борса – София” АД по реда на чл. 91 от Закона за пазарите на финансови инструменти (ЗПФИ).

## 5.1.5. Възможност за намаляване/увеличаване на подписката и начин за възстановяване на надплатените от кандидатите суми

Броят на предлаганите акции няма да бъде променян. Не се допуска записването на повече акции от предвидените в решението на Съвета на директорите на “ГЛЕНМООР КЕПИТАЛ” АДСИЦ за увеличение на капитала. Капиталът на Дружеството ще бъде увеличен, само ако е записана и платена поне 1 нова акция.

Ако подписката приключи неуспешно, Емитентът уведомява КФН по реда на чл. 84, ал. 3 ЗППЦК. Емитентът е длъжен в деня на съобщението по чл. 84, ал. 3 да уведоми банката за резултата от подписката, да публикува на Интернет страниците на Емитента и на инвестиционния посредник, участващ в предлагането, покана до лицата, записали акции, в която да обяви условията и реда за връщане на набраните суми, както и да заяви поканата за оповестяване в търговския регистър и да я публикува в един централен ежедневник (в-к „Капитал Daily”). Внесените суми, заедно с начислените от банката лихви, ще бъдат възстановени на инвеститорите в срок от 30 дни от уведомлението по чл. 84, ал. 3 ЗППЦК чрез превод по посочена от тях банкова сметка или в брой на адреса на банката. В случай че увеличението на капитала не бъде вписано в Търговския регистър, Дружеството уведомява незабавно КФН, БФБ и Централния депозитар и публикува в посочените ежедневници съобщение в 3-дневен срок от влизане в сила на отказа и възстановява получените суми в 30-дневен срок от уведомлението по същия ред.

## 5.1.6. Минимален и максимален брой акции, които могат да бъдат записани от едно лице

Всяко лице може да запише най-малко една нова акция и най-много такъв брой, който е равен на придобитите от него права, ***като всяко право*** ***дава възможност за записване на една нова акция***.

Увеличаването на капитала на Дружеството с права по чл. 112, ал. 2 от ЗППЦК изключва възможността за записване на повече от предложените акции и за конкуренция между заявките.

## 5.1.7 условия, ред и срок за оттегляне на заявлението (поръчката) за записване на акциите

Инвеститорът не може да оттегли заявката си. Той може да се откаже от записаните акции по реда и при условията на чл. 85, ал. 6 във връзка с ал. 2 от ЗППЦК.

## 5.1.8. Начин и срок за плащане на ценните книжа и доставка на ценните книжа

Внасянето на емисионната стойност на записаните акции се извършва по специална набирателна сметка на “ГЛЕНМООР КЕПИТАЛ” АДСИЦ, открита в банката-депозитар ДСК ЕАД, която ще бъде посочена в съобщението по чл. 92а от ЗППЦК.

Набирателната сметка трябва да бъде заверена с дължимата сума от лицето, записващо акциите, най-късно до крайния срок за записване на акциите. Банката-депозитар, в която е открита специалната набирателна сметка, блокира сумите, постъпили по специалната набирателна сметка.

Съгласно чл. 89, ал. 2 от ЗППЦК набраните парични средства по специалната сметка не могат да се използват преди приключване на подписката и вписване на увеличението на капитала в Търговския регистър.

Удостоверителен документ за направените вноски е платежният документ (платежно нареждане или вносна бележка, в която трябва да бъдат посочени името/фирмата на лицето, записващо акции, неговият ЕГН/БУЛСТАТ – за български лица, броят на записаните акции, общият размер на дължимата и извършена вноска). Инвеститорът получава удостоверителния документ от обслужващата банка, чрез която нарежда плащането или внася дължимата сума, и следва да го предаде на упълномощения инвестиционен посредник ИП „ЪП ТРЕНД” ООД до крайния срок за записване на акциите. В случай че заявките са подадени при други инвестиционни посредници, те предават на упълномощения инвестиционен посредник платежни документи за направените вноски по записаните акции до крайния срок за записване на акциите.

След вписване на увеличението на капитала в Търговския регистър, Дружеството регистрира емисията акции в Централния депозитар. Централният депозитар ще открие нови или кредитира съществуващи сметки на инвеститорите със записаните от тях и заплатени нови акции. Акциите на лицата по подсметки на инвестиционни посредници в „Централен Депозитар” АД ще бъдат разпределени по съответните подсметки.

При желание, инвеститорите могат да получат удостоверителни документи – депозитарни разписки – за получените от тях нови акции. Издаването на депозитарни разписки се извършва от Централния депозитар чрез съответния инвестиционен посредник по искане на акционера и съгласно Правилника на „Централен депозитар” АД и вътрешните актове на посредника.

## 5.1.9. Условия, ред и дата за публично обявяване на резултатите от подписката, съответно от продажбата на акциите

“ГЛЕНМООР КЕПИТАЛ” АДСИЦ уведомява КФН в срок от 3 (три) работни дни от приключване на подписката за нейното провеждане и резултатите от нея, включително за затруднения, спорове и други подобни при търгуването на правата и записването на акциите.

В 7-дневен срок от приключване на първичното публично предлагане на акции, Дружеството ще изпрати уведомление до КФН относно резултата от публичното предлагане, съдържащо информация относно датата на приключване на публичното предлагане; общия брой записани акции; сумата, получена срещу записаните акции; размера на комисионните възнаграждения и други разходи по публичното предлагане, вкл. платените на КФН такси. Към уведомлението Дружеството ще приложи удостоверение от Централния депозитар за регистриране на емисията и банково удостоверение от Банката, удостоверяващо извършените вноски по записаните акции (чл. 24, ал. 1 от Наредбата за проспектите).

Ако публичното предлагане е приключило успешно, КФН вписва издадената емисия ценни книжа в регистъра по чл. 30, ал. 1, т. 3 от ЗКФН.

В случай че бъде постановен отказ за вписване в Търговския регистър на увеличението на капитала на “ГЛЕНМООР КЕПИТАЛ” АДСИЦ, последното уведомява КФН в 7 (седем)-дневен срок от постановяването на отказа.

## 5.1.10. Ред за упражняване на правото на предпочитателно закупуване на предлаганите ценни книжа (ред за упражняване на правата за записване на ценните книжа по смисъла на § 1, т. 3 ЗППЦК); ред, който се прилага при неупражняване на това право.

При първоначално увеличаване на капитала на дружество със специална инвестиционна цел се издават права по смисъла на § 1, т. 3 от ЗППЦК. Срещу всяка акция от увеличението се издава едно право. Съгласно изискванията на чл. 13, ал. 3 от ЗДСИЦ при първоначалното увеличаване на капитала не се прилагат разпоредбите на чл. 112, ал. 1 от ЗППЦК и чл. 194 от Търговския закон.

## 5.2. План за пласиране разпределение на ценните книжа

## 5.2.1. Категории потенциални инвеститори, на които се предлагат ценните книжа

Новите акции ще бъдат предложени публично единствено в Република България. Адресати на предлаганите нови акции са всички местни и чуждестранни лица, освен в случаите, когато това ще представлява нарушение на приложимите закони. Чуждестранни инвеститори, които не са местни лица и възнамеряват да запишат нови акции, трябва да се запознаят с приложимите закони в техните юрисдикции.

Всички инвеститори могат при равни условия да участват в увеличаването на капитала на Дружеството, като закупят права в срока за тяхното прехвърляне/търговия на права и ги упражнят, като запишат акции срещу тях в рамките на определените срокове. Срещу всяко 1 право може да бъде записана 1 нова акция на “ГЛЕНМООР КЕПИТАЛ” АДСИЦ по емисионна стойност от 1 лев за акция.

## 5.2.2. Посочване, дали основните акционерите или членовете на Съвета на директорите на Емитента възнамеряват да придобият от предлаганите акции или дали някое лице възнамерява да придобие повече от 5 на сто от предлаганите акции, доколкото такава информация е известна на Емитента

Емитентът няма информация, дали членове на Съвета на директорите на Дружеството и основните акционери (виж т. „Основни акционери” от Регистрационния документ) възнамеряват да придобият от предлаганите акции от увеличението на капитала, като упражнят притежаваните от тях права.

Емитентът не разполага с информация, дали някое лице възнамерява да придобие повече от 5 на сто от предлаганите акции.

## 5.2.3. Оповестяване на предварително разпределение и основания за привилегировано предлагане на акции на определена група инвеститори

Емитентът и ИП „ЪП ТРЕНД” ООД не са и не възнамеряват да определят съотношения, траншове и/или количества нови акции, които да бъдат разпределени между отделни категории инвеститори.

Не са налице основания за привилегировано предлагане на акциите на определени групи инвеститори (в това число настоящи акционери, извън правото им на предпочитателно придобиване на новите акции), членове на Съвета на директорите на Емитента, настоящи или бивши служители на Емитента или на негови дъщерни дружества.

## 5.2.4. Процес за уведомяване на кандидатите за разпределяната сума и индикация дали търговията може да започне преди да бъде направено уведомлението.

Емитентът и ИП „ЪП ТРЕНД” ООД не възнамеряват да извършват предварително разпределение и съответно не се предвижда процес за уведомяване на кандидатите за разпределяната сума.

## 5.2.5. Записване, превишаващо размера на подписката и опция “green shoe” за превишаване на подписката

В рамките на предлагането не е възможно и не се предвижда издаване и/или предлагане на допълнителен брой извън предложените 150 000 нови акции.

## 5.3. Ценообразуване

## 5.3.1. Цена, на която ще се предлагат акциите

Акциите се предлагат по емисионна стойност от 1 лев (един лев) за акция.

Емисионната стойност (1 лв. на акция) е определена въз основа на решение на Учредителното събрание на “ГЛЕНМООР КЕПИТАЛ” АДСИЦ от 07.03.2017 г. Решението за първоначално увеличение на капитала е взето на основание чл. 5, ал. 3 и чл. 13 от ЗДСИЦ. Решението предвижда първоначално увеличение на капитала на “ГЛЕНМООР КЕПИТАЛ” АДСИЦ от 500 000 лева на 650 000 лева чрез първично публично предлагане на нови 150 000 броя обикновени, безналични акции, с право на глас, с номинална и емисионна стойност от 1 лев всяка една, от същия клас акции като акциите, записани на учредителното събрание.

Инвеститорите поемат за своя сметка разходите за такси и комисиони на инвестиционния посредник, разплащателните институции, „Българска фондова борса – София” АД, „Централен депозитар” АД, свързани със закупуването на правата и записването на акциите на “ГЛЕНМООР КЕПИТАЛ” АДСИЦ.

## 5.3.2. Процедура по оповестяване на цената на предлагане

След потвърждаването на настоящия проспект за публично предлагане на акции от КФН, Съветът на директорите на “ГЛЕНМООР КЕПИТАЛ” АДСИЦ публикува съобщение за публичното предлагане, началния и крайния срок за прехвърлянето на права и за записването на акции, регистрационния номер и датата на издаденото от КФН потвърждение на проспекта за публично предлагане на акции, мястото, времето и начина на запознаване с проспекта, както и други данни, определени с наредба на КФН. Съобразно чл. 92а, ал. 2 от ЗППЦК съобщението се публикува най-малко в един централен ежедневник (в-к „Капитал Daily”) и на интернет страниците на “ГЛЕНМООР КЕПИТАЛ” АДСИЦ и на упълномощения инвестиционен посредник „ЪП ТРЕНД” ООД, най-малко 7 (седем) дни преди началния срок за прехвърляне на правата и записването на акциите.

## 5.3.3. Права на държателите на акциите за закупуване на ценните книжа

Съгласно чл. 13, ал. 3 от ЗДСИЦ при първоначалното увеличение на капитала на дружеството разпоредбите на чл. 112, ал. 1 ЗППЦК и чл. 194 ТЗ не се прилагат, т. е. правата за участие в увеличението на капитала не се издават на съществуващите акционери, а се предлагат изцяло от упълномощения инвестиционен посредник за публична продажба.

## 5.3.4. Несъответствие между цената на публичното предлагане и ефективните касови разходи за членовете на административните, управителните или надзорни органи или висшето ръководство или свързани лица, за ценните книжа, придобити от тях в сделки през последната година, или които те имат право да придобият

Акциите от капитала на “ГЛЕНМООР КЕПИТАЛ” АДСИЦ, които са придобити от Членовете на Съвета на директорите “ГЛЕНМООР КЕПИТАЛ” АДСИЦ в сделки през последната година преди датата на настоящия Документ за предлаганите ценни книжа, са както следва:

|  |  |  |  |  |
| --- | --- | --- | --- | --- |
| **Член на съвета на директорите** | **Дата** | **Вид сделка** | **Количество** | **Ед. цена** |
| Гергана Атанасова Маринова | 07.03.2017 | записва при учредяване | 20000 | 1,00 |

Валентина Николаева Димитрова е свързано лице с „Интерреклама” ЕООД, ЕИК 103863874, на което е Едноличен собственик на капитала. „Интерреклама” ЕООД, ЕИК 103863874, притежава 110 000 акции от капитала на “ГЛЕНМООР КЕПИТАЛ” АДСИЦ, представляващи 22 % от капитала на дружеството. Акциите са записани при учредяване на “ГЛЕНМООР КЕПИТАЛ” АДСИЦ.

Няма издаване на други акции, освен посочените, на членовете на Съвета на директорите или свързани с тях лица от датата на регистрация на Дружеството в Търговския регистър до датата на настоящия Документ за предлаганите ценни книжа или опции, с които те имат правото да придобият акции в бъдеще.

Членовете на Съвета на директорите нямат право да придобиват ценни книжа от предстоящата емисия при различни от обявената емисионна стойност на акция условия на публичното предлагане.

Дружеството може да издава допълнителни обикновени акции при последващи увеличения на капитала. Съгласно българското законодателство Дружеството е длъжно да предложи тези обикновени акции на настоящите акционери съгласно правото им да придобият част от новите акции, съответстващи на дела им в капитала преди увеличението. Независимо от това, настоящите акционери могат да изберат да не участват в бъдещо емитиране на обикновени акции.

## 5.4. ПЛАСИРАНЕ И ПОЕМАНЕ

## 5.4.1. Име и адрес на инвестиционния посредник, избран да обслужва увеличаването на капитала

Избраният да обслужва увеличението на капитала е инвестиционен посредник „ЪП ТРЕНД” ООД, със седалище и адрес на управление: Адрес: гр. София, р-н Лозенец, бул. Никола Й. Вапцаров № 6 – лицензиран инвестиционен посредник по смисъла на закона и отговарящ на изискванията на чл. 112б, ал. 1 от ЗППЦК, упълномощен от Съвета на директорите на “ГЛЕНМООР КЕПИТАЛ” АДСИЦ да обслужва увеличението на капитала.

ИП „ЪП ТРЕНД” ООД се е задължил да извърши необходимите действия във връзка с увеличението на капитала на Дружеството, включително като предложи, от името и за сметка на Дружеството, на акционерите на Дружеството и на институционални, и широк кръг инвеститори на територията на България, закупили права на регулирания пазар, да запишат акции от увеличението на капитала на Дружеството и заплатят емисионната им стойност.

ИП „ЪП ТРЕНД” ООД се е задължил да положи най-големи усилия за пласиране на настоящата емисия акции, но не се е задължил да закупи права и да запише част от общия брой предлагани акции, които не са записани от инвеститорите.

## 5.4.2. Име и адрес на агенти по плащанията и депозитарни агенти.

Банката, в която ще се открие специалната набирателна сметка, по която ще се внася емисионната стойност на записваните акции, ще бъде посочена в Съобщението за публично предлагане по чл. 92а, ал. 1 от ЗППЦК.

Депозитарна институция относно предлаганите акции и свързаните с тях права е „Централен депозитар” АД, със седалище и адрес на управление: гр. София, ул. „Три уши” № 10, ет. 4.

## 5.4.3. Име и адрес на субектите, съгласяващи се да поемат емисията

Не се предвижда поемане или учредяване на гаранция за предлаганата емисия акции. Не съществува план за разпространение или за дистрибуция на акциите между различни инвестиционни посредници.

# 6. ДОПУСКАНЕ ЗА ТЪРГОВИЯ НА РЕГУЛИРАН ПАЗАР

## 6.1. Регулиран пазар, на който Емитентът възнамерява да подаде заявление за приемане на емисията за търговия

След приключване на публичното предлагане на акциите и в 7-дневен срок от вписването на увеличението на капитала в Търговския регистър, Дружеството ще подаде заявление до KФН за вписване на издадената емисия акции в регистъра по чл. 30, ал. 1, т. 3 от ЗКФН. След решението на КФН за вписване на емисията в регистъра, Дружеството ще подаде заявление за регистриране на емисията акции за търговия на „БФБ – София” АД. Търговията с акциите може да започне на определената от Съвета на директорите на БФБ дата, след регистрация на емисията нови акции на Емитента. Очаква се търговията с нови акции да започне на или около 09.03.2018 г.

Сделките с акции, издадени от публично дружество, регистрирано в България, са детайлно уредени в Закона за публичното предлагане на ценни книжа и наредбите по прилагането му, в Правилата на БФБ и Правилника на Централния депозитар. От 1 ноември 2007 г. ЗППЦК се измени с влизането в сила и на Закона за пазарите на финансови инструменти от 2007 г., въвеждащ изискванията на Директива 2004/39/ЕИО за пазарите на финансови инструменти, като в частност отпада условието сделки с акции на публични дружества да се извършват задължително на регулиран пазар на ценни книжа.

## 6.2. Регулирани пазари или равностойни пазари, на които ценни книжа от същия клас на ценните книжа, които ще бъдат предлагани, вече са допуснати до търговия.

Към настоящия момент няма ценни книжа с Емитент “ГЛЕНМООР КЕПИТАЛ” АДСИЦ, от същия клас, като предлаганите с този Проспект обикновени акции, които вече да са допуснати до търговия на Регулирания пазар.

## 6.3. Информация за друга публична или частна подписка за ценни книжа от същия или от друг клас, която се организира едновременно с издаването на акциите, за които ще се иска приемане на регулиран пазар

Няма друга публична или частна подписка за ценни книжа от същия или от друг клас, която да се организира едновременно с издаването на акциите, които се предлагат с настоящия документ за предлаганите акции и за които ще се иска приемане на „БФБ – София” АД.

## 6.4. субектите, които имат твърд ангажимент да действат като посредници на вторичния пазар, предоставяйки ликвидност чрез цените на търсенето и предлагането

Емитентът не е ангажирал инвестиционни посредници, които да поемат задължение да осигуряват ликвидност на емисията чрез котировки купува и продава.

## 6.5. Стабилизация

Емитентът не е дал опция за превишаване размера на настоящото публично предлагане и не се предвиждат действия за ценово стабилизиране във връзка с настоящото публично предлагане.

# 7. ПРИТЕЖАТЕЛИ НА ЦЕННИ КНИЖА – ПРОДАВАЧИ ПРИ ПУБЛИЧНОТО ПРЕДЛАГАНЕ

## 7.1. субект, предлагащ за продажба ценните книжа

Акциите от увеличението на капитала на “ГЛЕНМООР КЕПИТАЛ” АДСИЦ се предлагат за записване от Инвестиционен посредник „ЪП ТРЕНД” ООД, със седалище и адрес на управление: Адрес: гр. София, р-н Лозенец, бул. Никола Й. Вапцаров № 6.

Правата могат да се предлагат за продажба и от лицата, придобили права чрез покупка на вторичния пазар.

## 7.2. Брой и клас на ценните книжа, които се предлагат от държателите

Акциите от увеличението на капитала на “ГЛЕНМООР КЕПИТАЛ” АДСИЦ не се предлагат за записване от държатели/собственици на ценни книжа, а се предлагат за записване от Инвестиционен посредник „ЪП ТРЕНД” ООД, със седалище и адрес на управление: Адрес: гр. София, р-н Лозенец, бул. Никола Й. Вапцаров № 6.

## 7.3. Споразумения за замразяване на капитала

Не са налице споразумения за замразяване на капитала.

# 8. РАЗХОДИ НА ЕМИТЕНТА ПО ПУБЛИЧНОТО ПРЕДЛАГАНЕ

## 8.1. Общи нетни постъпления и приблизителна стойност на общите разходи на емитента

Очакваната нетна сума от предлагането, при условие, че бъде записан целият размер на предлаганата емисия акции, след приспадане на разходите по неговото извършване, е в размер на 125 588 лева.

За изпълнението на задълженията си по предлагане и обслужване на емисията ценни книжа ИП „ЪП ТРЕНД” OOД, гр. София, получава от “ГЛЕНМООР КЕПИТАЛ” АДСИЦ възнаграждение в размер на 21 600 лева с включен ДДС, платимо по сметка на ИП „ЪП ТРЕНД” OOД. Печалбата, ако има такава, от продажбата на правата, е за емитента. Разходите на Инвестиционния посредник, ако има такива, се приспадат.

В следващата таблица са посочени по статии основните разходи, пряко свързани с публичното предлагане на ценните книжа и не са включени разходите, които се отнасят до цялостната дейност на Дружеството.

Всички посочени по-долу разходи са за сметка на Дружеството. Посочени са тези разходи, които се очаква да възникнат във връзка с увеличението на капитала.

**Таблица № 7.** Разходи по предлагането

|  |  |
| --- | --- |
| **Разходи за външни услуги** |  |
| Възнаграждение на упълномощения инвестиционен посредник | 21 600 лв. |
| Публикация на съобщение за увеличение на капитала в един централен ежедневник (прогнозна стойност) | 1 240 лв. |
| **Разходи за такси и комисионни** |  |
| Такса за потвърждение на проспект за първично публично предлагане при увеличение на капитала от Комисията за финансов надзор | 900 лв. |
| Такса за присвояване на ISIN код на емисията права | 72 лв. |
| Такса за регистрация на емисията права в „Централен депозитар” АД | 1 150 лв. |
| Такса за осъществяване на първично предлагане на ценни книжа на регулиран пазар | 600 лв. |
| Такса за регистрацията на емисията акции в „Централен депозитар” АД | 1080 лв. |
|  |  |
| **ОБЩО** | **24 412 лв.** |

*\* Така посочените разходи са с прогнозен характер*

Общите разходи на акция, изчислени като общият размер на разходите, пряко свързани с настоящото публично предлагане на ценни книжа (24 412 лв.), се раздели на броя ценни книжа, които ще бъдат предложени публично (150 000 бр.), са 0,163 лева на акция.

Всички посочени в таблицата разходи са за сметка на “ГЛЕНМООР КЕПИТАЛ” АДСИЦ.

# 9. РАЗВОДНЯВАНЕ НА СТОЙНОСТТА НА АКЦИИТЕ

Няма издаване на акции на членовете на Съвета на директорите или свързани с тях лица от началото на учредяването на Дружество към датата на настоящия документ, или опции, с които те имат правото да придобият акции в бъдеще.

Членовете на Съвета на директорите нямат право да придобиват ценни книжа от предстоящата емисия при различни от обявената емисионна стойност на акция условия на публичното предлагане.

Дружеството може да издава допълнителни обикновени акции при последващи увеличения на капитала. Съгласно българското законодателство Дружеството е длъжно да предложи тези обикновени акции на настоящите акционери съгласно правото им да придобият част от новите акции, съответстващи на дела им в капитала преди увеличението. Независимо от това, настоящите акционери могат да изберат да не участват в бъдещо емитиране на обикновени акции.

## 9.1. Размер и процент на непосредствено разводняване, получено в резултат на предлагането

**Таблица № 8:** Разводняване на стойността на акциите (при записани всички акции от увеличението)

|  |  |  |
| --- | --- | --- |
| **Преди увеличението на капитала (към 30.06.2017 г.)** | | |
| Обща сума на активите (лв.) |  | 500 000 |
| Общо задължения (лв.) |  | 1312 |
| Балансова стойност на нетните активи (лв.) |  | 498 688 |
|  |  |  |
| Брой акции в обращение |  | 500 000 |
| Номинална стойност на една акция (лв.) |  | 1,00 |
| Балансова стойност на една акция (лв.) |  | 1,00 |
|  |  |  |
| **Увеличението на капитала** |  |  |
| Брой нови акции |  | 150 000 |
| Номинал (лв.) |  | 1,00 |
| Емисионна стойност на акция (лв.) |  | 1,00 |
| Увеличение на капитала (лв.) - нетен размер |  | 150 000 |
|  |  |  |
| **След увеличението на капитала** |  |  |
| Брой акции след увеличението |  | 650 000 |
| Балансова стойност на нетните активи (лв.) |  | 648 688 |
| Балансова стойност на акция след увеличението (лв.) |  | 1,00 |
|  |  |  |
| **Разводняване на 1 акция** |  | **няма** |

***Източник:*** *Одитиран междинен финансови отчет на „ГЛЕНМООР КЕПИТАЛ“ АДСИЦ към 30.06.2017 г.*

Към 30.06.2017г. балансовата стойност на нетните активи на “ГЛЕНМООР КЕПИТАЛ” АДСИЦ е 499 хил. лв., разпределени в 500 000 акции. Съответно нетната балансова стойност на акция е 1,00 лв.

При записване на всички акции от увеличението, нетната балансова стойност на Дружеството ще се увеличи със 150 000 лв. (150 000 нови акции по 1,00 лв., без стойността да се коригира с разходите по емисията) до 650 000 лв., а броят на акциите ще достигне 650 000 акции. Новата нетна балансова стойност на акция ще бъде равна на 1,00 лв. В случая няма разводняване на капитала на Дружеството в резултат на планираното увеличение на капитала.

Не се накърняват интересите на сегашните инвеститори, тъй като емисията се осъществява посредством издаването на права. По този начин всеки желаещ настоящ собственик на акции в “ГЛЕНМООР КЕПИТАЛ” АДСИЦ може да запази досегашния си дял в Дружеството при равностойно третиране на всички акционери.

Посоченият случай е хипотетичен и всеки желаещ собственик на акции в “ГЛЕНМООР КЕПИТАЛ” АДСИЦ може да запази досегашния си дял от капитала на Дружеството при равностойно третиране на всички акционери. В случай че не упражнят полагащите им се права, настоящите акционери ще бъдат компенсирани за разводняването на техния дял от капитала с постъпленията от продажбата на техните права на явния аукцион.

# 10. ДОПЪЛНИТЕЛНА ИНФОРМАЦИЯ

## 10.1.Консултанти

Дружеството не ползва консултанти по настоящото публично предлагане на акции и в настоящия Документ за предлаганите ценни книжа не са упоменати такива.

## 10.2. Индикация за информация, която е одитирана

В настоящия Документ за предлаганите ценни книжа е включена историческа финансова информация от одитирания междинен финансов отчет на Емитента за периода 21.03.2017 г.-30.06.2017 г. Освен посочената финансова информация, не е включена друга информация, която да е одитирана или прегледана от определени по закон одитори, нито такава, по която да е изготвен доклад от такива.

## 10.3. Изявление или доклад на експерт

В настоящия Документ за предлаганите ценни книжа не са включени изявления или доклади на експерти или трети лица.

## 10.4. Информация от трети лица

“ГЛЕНМООР КЕПИТАЛ” АДСИЦ потвърждава, че информацията, която е получена от трети страни (одиторите на Емитента, които са посочени в т. 1.1. от настоящия Документ за предлаганите ценни книжа), е точно възпроизведена и че доколкото Емитентът е осведомен и може да провери информацията, публикувана от тези трети страни, не са били пропуснати никакви факти, които биха направили възпроизведената информация неточна или подвеждаща.

***Информация за мястото, времето и начина, по който може да бъде получена допълнителна информация, включително адрес, телефон, работно време и лице за контакти***

На инвеститорите е осигурен достъп до допълнителна информация в офисите на Емитента и на упълномощения инвестиционен посредник, указани в таблицата.

|  |
| --- |
| Емитента: |
| “ГЛЕНМООР КЕПИТАЛ” АДСИЦ |
| **Адрес:** гр. Варна, р-н Одесос, пощенски код: 9000, ул. „Шипка” № 10, ет.5; |
| **Тел.:** + 359 882 533 006 |
| **Е-поща:** gmr.reit@gmr-reit.com |
| Лице за контакт: Асен Величков |
| Всеки работен ден от 9,00 до 17,00 часа. |
| Инвестиционен посредник: |
| ИП "ЪП ТРЕНД" ООД (с предишно наименование „БУЛ ТРЕНД БРОКЕРИДЖ” ООД) |
| **Адрес**: гр. София, р-н Лозенец, бул. Никола Й. Вапцаров № 6; |
| **Тел.:** +359 (02) 815 56 65 |
| **Факс:** +359 (02) 815 56 66 |
| **Е-поща:** peshev@uptrend.bg |
| Лице за контакт: Петър Пешев |
| Всеки работен ден от 9,00 до 17,00 часа |
|  |

Настоящият документ може да бъде разгледан в електронен вид на:

интернет страницата на ИП „ЪП ТРЕНД” ООД – uptrend.bg

# ПРИЛОЖЕНИЕ № 1

**ИЗГОТВИЛИ ДОКУМЕНТА ЗА ПРЕДЛАГАНИТЕ ЦЕННИ КНИЖА:**

|  |  |  |  |  |
| --- | --- | --- | --- | --- |
|  |  |  |  |  |
| **Владимир Малчев** Управител на ИП „ЪП ТРЕНД“ ООД |  | **Гергана Маринова** Изпълнителен директор на “ГЛЕНМООР КЕПИТАЛ” АДСИЦ |  | **Валентина Димитрова** Съставител на финансовите отчети на “ГЛЕНМООР КЕПИТАЛ” АДСИЦ |

**ДЕКЛАРАЦИЯ**

Долуподписаните:

**Гергана Атанасова Маринова –** в качеството си на Изпълнителен директор и представляващ “ГЛЕНМООР КЕПИТАЛ” АДСИЦ,

**Владимир Малчев Малчев** – в качеството си на Управител и представляващ ИП „ЪП ТРЕНД” ООД,

**Декларираме, че Документът за предлаганите ценни книжа отговаря на изискванията на закона.**

**За “ГЛЕНМООР КЕПИТАЛ” АДСИЦ:**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Гергана Атанасова Маринова,**

Изпълнителен директор

на “ГЛЕНМООР КЕПИТАЛ” АДСИЦ

**За „ЪП ТРЕНД” ООД:**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Владимир Малчев Малчев,**

Управител на ЪП ТРЕНД ООД

# ПРИЛОЖЕНИЕ № 2

**ДЕКЛАРАЦИЯ**

**по чл. 81, ал. 5 от ЗППЦК**

**Долуподписаните:**

1. **Гергана Атанасова Маринова –** Изпълнителен директор на “ГЛЕНМООР КЕПИТАЛ” АДСИЦ**;**
2. **Валентина Николаева Димитрова –** Председател на Съвета на директорите на “ГЛЕНМООР КЕПИТАЛ” АДСИЦ и Съставител на финансовите отчети на “ГЛЕНМООР КЕПИТАЛ” АДСИЦ;
3. **Асен Александров Величков –** Член на Съвета на директорите на “ГЛЕНМООР КЕПИТАЛ” АДСИЦ;
4. **Илия Неделчев Илиев,** Управител на „Приморска Одиторска Компания“ ООД (одиторско дружество) – Одитор на междинния финансов отчет на “ГЛЕНМООР КЕПИТАЛ” АДСИЦ към 30 юни 2017 година;

**Декларираме, че доколкото ни е известно, съдържащата се в Документа за предлаганите ценни книжа информация е пълна и вярна.**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Гергана Атанасова Маринова**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Валентина Николаева Димитрова**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Асен Александров Величков**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Илия Неделчев Илиев**